
                 București, 16.02.2021
                   Nr.4c-3/56/2021
AVIZ
asupra proiectului de Lege pentru aprobarea Ordonanţei de urgenţă a Guvernului nr.181/2020 privind unele măsuri fiscal-bugetare, pentru modificarea şi completarea unor acte normative precum şi pentru prorogarea unor termene

În conformitate cu prevederile art.94 din Regulamentul Camerei Deputaților, republicat, cu modificările și completările ulterioare, Comisia pentru industrii și servicii a fost sesizată pentru aviz, care va fi transmis Comisiei pentru buget, care este sesizată în fond cu proiectul de Lege pentru aprobarea Ordonanţei de urgenţă a Guvernului nr.181/2020 privind unele măsuri fiscal-bugetare, pentru modificarea şi completarea unor acte normative precum şi pentru prorogarea unor termene, transmis cu adresa nr. P.L.x. 21/2021 din 01 februarie 2021, înregistrat la comisie sub nr.4c-3/56/2021 din 02 februarie 2021.


Consiliul Legislativ, cu avizul nr.1091/26.10.2020, avizează favorabil proiectul de ordonanță de urgență cu observații și propuneri. 
Consiliul Economic și Social, prin adresa nr. 10084/22.10.2020, și-a exprimat următoarele puncte de vedere:
· 4 reprezentanți ai părții patronale, 6 reprezentanti ai părții sindicale și 4 reprezentanti ai asociațiilor și fundațiilor neguvernarnentale  ale  societății  civile  au votat  pentru avizarea FAVORABILĂ a proiectului de act normativ;
· 2 reprezentanți ai părții patronale au votat pentru avizarea FAVORABILĂ a proiectului de act normativ, cu propuneri;

· 2 reprezentanți ai părții sindicale și 1 reprezentant al asociațiilor și fundațiilor neguvernamentale ale societății civile au votat pentru avizarea NEFAVORABILĂ a proiectului de act normativ;

· 7 reprezentanți ai părții sindicale și 5 reprezentanți ai asociațiilor și fundațiilor neguvemamentale ale societății civile au votat pentru RETURNAREA proiectului de act normativ către inițiator.
Senatul, în calitate de primă cameră sesizată, a adoptat proiectul de lege, cu respectarea prevederilor art. 115 alin. (5) din Constituția României republicată.

Proiectul de lege are ca obiect de reglementare aprobarea Ordonanţei de urgenţă a Guvernului nr.181/2020, prin care se adoptă unele măsuri fiscale în domeniul impozitului specific unor activităţi, impozitului/taxei pe clădiri şi al caselor de marcat electronice, precum şi măsuri de înlesnire la plată pentru obligaţiile bugetare datorate după declararea stării de urgenţă, administrate de organul fiscal central. De asemenea, se modifică şi se completează o serie de acte normative, respectiv Legea nr.162/2017, Ordonanţa Guvernului nr.6/2019, Legea nr.227/2015 precum şi Ordonanţa de urgenţă a Guvernului nr.8/2016. Prin derogare de la prevederile art.23 alin.(2) din Legea responsabilităţii fiscal-bugetare nr.69/2010, în anul 2020 se pot aproba mai mult de două rectificări bugetare.

Examinarea proiectului de lege a avut loc în ședința comisiei din 16 februarie 2021.

În urma dezbaterilor, membrii comisiei au hotărât, cu unanimitate de voturi, avizarea favorabilă a proiectului de lege în forma adoptată de Senat.

Prin obiectul de reglementare și conținutul său, proiectul de lege face parte din categoria legilor ordinare.


În conformitate cu prevederile art.75 din Constituția României, republicată, și ale art. 91 alin.(9) pct.1 din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.
PREȘEDINTE,

BENDE SÁNDOR
Consilier, Teodora Desagă

